**BUKLA**

**Manca Košir**

**Karmina Šilec, Baba: Kolosalna balkanska fikcija, m.v., str 198 in Katalog, m.v., str 225, Sanje 2021**

**Karmina Šilec je fenomen. Nagrajevana pogosto širom sveta. Izjemno glasbeno nadarjena, a tudi literarno bravurozna, kot kažeta obe knjigi iz projekta Babe.** Je avtorica glasbeno scenskih projektov, dirigentka, skladateljica in umetniška voditeljica Carmine Slovence, ansambla Kebataola in Novoglasbenega gledališča Chornegie. Na Harvardu, tej imenitni zakladnici znanj o Balkanu, se je poglabljala v fenomen virdžin – zapriseženih devic, ki so prevzele moško vlogo: s povezanimi dojkami v moških oblačilih igrale gusle, preklinjale, pile žganje in reprezentirale moško moč.

Priporočam v branje najprej Katalog, ki antropološko, zgodovinsko in sociološko oriše kontekst njene raziskave zelo svojstveno. Pisanje vodi obred pitja kave z gesli za prerokovanje iz njene usedline, kot vse zapisano zbrana iz ustnih in pisnih virov. »Videti je, kot bi govorila o kavi. (…) Potem pa kmalu govorim spet o nečem drugem, o nekih oddaljenih krajih in časih. Govorim o prostorih, poseljenih z nevidnimi duhovi, ki se upogibajo pod plodovi romantične zahodne domišljije.« In sklene avtoironično, kot zmorejo le zares inteligentni in zato duhoviti ljudje: »Ta knjiga, ki govori o *drugosti*, je narcisistična, in to zato, ker govori samo o tem, kar želim jaz (…) stvari razložiti bolj sebi kot drugim.« Meni je povedala ogromno, že dolgo ne katera knjiga toliko in na tak način! Aktualna je prav zdaj, sredi vojne, ki je nadaljevanje in ponavljanje istega: ženske so še vedno zatirane, prav ženske in njihovi otroci plačujejo vedno znova najvišjo ceno falocentričnega moškega boja za moč in oblast. »Ta knjiga je ogledalo omejitev in izbir.« Tudi mojih, tudi tvojih … Zato je Baba hibridno delo, »projekt glasbeno-gledališko-pripovedne oblike, ki bo rušil meje med strokami in postal metafora za odpiranje misli, dojemanja, izkušenj.« Stari koncepti plus nove tehnologije prek referenc, »kot so zaprisežene device, homersko ustno epsko izročilo, izmišljena etničnost.« Kako razkošna raziskava in kakšen pripovedni rezultat katalogiziranja nabranega, uau!

Zakaj naslov projekta Baba? Okoli *babe* je grandiozen nabor vsebin, nabuhlih od pomenov. »*Baba* je okitena s častmi (moških) in obtežena z zaničevanjem (žensk).« Čemu Balkan? Zaradi tega, kar je od nekdaj gojil kulturo guslanja: ohranjanje kolektivnih arhetipov in identitet iz preteklih časov. V glasbenem modusu *sladobola –* sladkosti v bolečini. In kdo so predmet Karminine raziskave? Virdžine, ki so *drugi*. Rojene v družinah brez sinov (pravica dedovanja!), zato spremenjene v moške. Zaprisežene device, ki prezirajo ženske. In v *kafanah* po moško pljuvajo na tla. Ženskam, ki redno opravljajo zares težka fizična dela, se poveča količina hormona testosterona: dobijo globok glas, začnejo se jim redčiti lasje, poveča se dlakavost telesa in obraza, zraste klitoris, zmanjšajo se prsi …

Tem in takim ženskam je posvečena Kolosalna balkanska fikcija, v kateri je avtorica po principu homerskega pripovedništva zbrala zgodbe desetih virdžin. **Napisane tako, da zvenijo kot dokumentarno pričevanje, a so spletene z genialno Karminino ustvarjalnostjo iz okruškov, ki jih je popisala v Katalogu.** Za okus: »Odkar je Stana prišla na svet, je bil morilec, čeprav nedolžen. Mati je umrla ob porodu in to mu je ukradlo otroštvo. Z njegovim prihodom na svet je očetovo veselje usahnilo, kot bi odrezal.

Življenje in smrt sta ob njegovem rojstvu trčila drugo v drugo.

Stana ni imela brata in bil je kriv tudi tega.

(…)

Njena zgodba bo šla skozi čas in čez deželo.«

Kot se spodobi za guslarsko pripoved, ima vsaka zgodba svoj uvod. O Slepici takle: »Ko bo umrla ta pripoved, bomo za spoznanje ubožnejši. Pogled nam bo obvisel v praznem prostoru, kot obvisi slepcu, ki se je pravkar prebudil, odprl oči, a njegove oči niso obstale na ničemer. Pesmi, sanje in pokrajine bodo pokončane in pripoved jih bo odnesla za seboj.« Tudi konec mora biti jasen, kot je ta o Slepici: »Na pogrebu je bilo, kot da se ne bi živi poslavljali od pokojnika, temveč bi se mrtvi poslavljali od mrtvega. Žalovalci so nosili na obrazu tak mrak, da so bili videti enako mrtvi kot Slepičino telo v krsti.« In še o Liljani, kako je postala Lile. Postala bom profesionalna glasbenica in se učila s poslušanjem, se je odločila deklica bolehna. Uho ima veliko dela, je pravila. In je prišla pred mojstra, igrala je debelo uro in čez, občinstvo osuplo in sklep takojšen: naj fant začne igrati že kar jutri zvečer. Kako da mu je ime? »Lile«, je izrekla prvič. »Kot ženska je šla v času nazaj in se premikala naprej kot pevec zgodb.«

**Tako Katalog kot Kolosalno balkansko fikcijo bi veljalo uporabljati pri učenju kreativnega pisanja, za vadbo pisanja scenarijev, predvsem pa za ples fragmentov, ki se s Karminino presežno ustvarjalnostjo spreminjajo v celoto, kakršne še nismo brali. Moj poklon!**